## Odluka Ustavnog suda Republike Hrvatske broj: U-IIIVs-1024/2008 od 4. veljače 2009.

### NN 27/2009 (2.3.2009.), Odluka Ustavnog suda Republike Hrvatske broj: U-IIIVs-1024/2008 od 4. veljače 2009.

USTAVNI SUD REPUBLIKE HRVATSKE

592

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio D. D. iz D. K., kojeg zastupa B. J. V., odvjetnica iz Z., na sjednici održanoj 4. veljače 2009. godine, jednoglasno je donio

ODLUKU

I. Ustavna tužba se usvaja.

II. Ukida se rješenje Vrhovnog suda Republike Hrvatske, broj: Uzp-348/07-6 od 31. siječnja 2008., te se predmet vraća Vrhovnom sudu Republike Hrvatske na ponovni postupak.

III. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositelj je 3. ožujka 2008. godine podnio pravodobnu i dopuštenu ustavnu tužbu protiv rješenja Vrhovnog suda Republike Hrvatske, broj: Uzp-348/07-6 od 31. siječnja 2008. godine.

Navedenim rješenjem Vrhovnog suda Republike Hrvatske odbijen je zahtjev podnositelja za zaštitu prava na suđenje u razumnom roku.

2. Podnositelj smatra da su mu osporenim rješenjem povrijeđena prava zajamčena člancima 14. stavkom 2. i 29. stavkom 1., kao i odredbe članka 117. stavka 3. Ustava Republike Hrvatske.

U ustavnoj tužbi, u bitnome, navodi kako se, u konkretnom slučaju ne radi o složenom upravnom predmetu, te stoga smatra da mu je u upravnosudskom postupku povrijeđeno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

3. Ustavni sud je u postupku pokrenutom ustavnom tužbom, na temelju navoda ustavne tužbe i uvida u presliku spisa Vrhovnog suda Republike Hrvatske, broj: Uzp-348/07, utvrdio pravno relevantne činjenice za odlučivanje o povredi ustavnog prava podnositelja, zajamčenog odredbom članka 29. stavka 1. Ustava.

Podnositelj je 14. prosinca 2007. godine, Vrhovnom sudu Republike Hrvatske, podnio zahtjev za zaštitu prava na suđenje u razumnom roku.

Prema utvrđenju Vrhovnog suda podnositelj je 24. lipnja 2004., tužbom podnesenom Upravnom sudu Republike Hrvatske, pokrenuo upravni spor protiv rješenja Hrvatskog zavoda za mirovinsko osiguranje, Središnja služba, klasa: 140-04/04-01/OB-03110358109, ur.broj: 341-99-03/1-04/2915 od 14. svibnja 2004. godine.

Nadalje, da je presuda Upravnog suda broj: Us-5329/2004-10 od 15. studenoga 2007. godine, kojom je odbijena tužba podnositelja, uručena podnositelju 15. siječnja 2008. godine.

Odlučujući o zahtjevu podnositelja Vrhovni sud Republike Hrvatske je kao pravno relevantno razmatrao razdoblje nakon pokretanja upravnog spora do uručenja presude Upravnog suda podnositelju, u ukupnom trajanju od 3 godine, 6 mjeseci i 21 dan, utvrdio kako, u konkretnom slučaju, podnositelju nije povrijeđeno pravo na suđenje u razumnom roku, te je odbio zahtjev.

PRAVO VAŽNO ZA USTAVNOSUDSKI POSTUPAK

4. Mjerodavno pravo sadržano je u odredbama članka 29. stavka 1. Ustava, članka 62. stavka 1. i članka 64. Ustavnog zakona.

Ustavna tužba je osnovana.

5. Navode ustavne tužbe Ustavni sud je ocjenjivao s aspekta odredbe članka 29. stavka 1. Ustava, posebno pri tome ispitujući je li način na koji je Vrhovni sud Republike Hrvatske tumačio i primijenio mjerodavne odredbe članka 4. stavka 1. i članka 27. stavaka 1. i 2. Zakona o sudovima (»Narodne novine«, broj 150/05., 16/07. i 113/08.), u konkretnom slučaju, u skladu s Ustavom zajamčenim pravom na suđenje u razumnom roku na način kako ga tumači Ustavni sud.

5.1. Ustavni sud smatra kako upravni i upravnosudski postupak predstavljaju jedinstvenu cjelinu, unutar koje pravno relevantno razdoblje, za ocjenu povrede prava na suđenje u razumnom roku, počinje teći od nastanka spora (podnošenja žalbe protiv prvostupanjskog rješenja, odnosno tužbe u upravnom sporu ako žalba nije dopuštena, ili korištenja sredstva pravne zaštite protiv šutnje uprave), a završava uručenjem meritorne odluke Upravnog suda podnositelju (stajalište Ustavnog suda izraženo u odlukama broj: U-IIIVs-578/2008 i U-IIIVs-2490/2008, objavljenih u »Narodnim novinama«, broj 115/08. i 127/08.).

Stoga Ustavni sud primjećuje kako je, u konkretnom slučaju, Vrhovni sud pri utvrđivanju pravno relevantnog razdoblja, propustio ocijeniti ukupno trajanje spornog postupka od nastanka spora do uručenja presude Upravnog suda podnositelju.

Naime, iz spisa predmeta razvidno je kako je, u konkretnom slučaju, upravni postupak radi ostvarivanja prava na invalidsku mirovinu pokrenut 14. listopada 2003., te je 2. veljače 2004. donesen zaključak o obustavi postupka protiv kojeg je podnositelj podnio žalbu 20. veljače 2004. godine.

Slijedom navedenog Ustavni sud je utvrdio kako su upravni i upravnosudski postupak, u pravno relevantnom razdoblju, trajali ukupno 3 godine, 10 mjeseci i 25 dana.

Prilikom ocjene je li u konkretnom slučaju podnositelju osporenim rješenjem povrijeđeno ustavno pravo kojim se jamči donošenje odluke u razumnom roku, Ustavni sud uzeo je u obzir sve okolnosti konkretnog slučaja (duljina trajanja postupka, značaj postupka za podnositelja).

Sagledavajući slučaj sveobuhvatno, Ustavni sud je naročito imao u vidu posebno značenje predmeta za podnositelja (ostvarivanje prava na invalidsku mirovinu), te činjenicu da je, usprkos tome što su u upravnom postupku, koji je trajao ukupno 7 mjeseci, utvrđene sve relevantne činjenice, upravnosudski postupak je trajao 3 godine, 6 mjeseci i 21 dan.

Polazeći od navedenog, Ustavni sud utvrđuje da je podnositelju osporenim rješenjem Vrhovnog suda Republike Hrvatske povrijeđeno ustavno pravo na suđenje u razumnom roku.

6. Slijedom navedenog, na temelju odredaba članaka 73. i 76. stavaka 1. i 2. Ustavnog zakona donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona donesena je odluka kao u točki III. izreke.

7. Objava odluke (točka IV. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme rješenja u roku od osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-1024/2008

Zagreb, 4. veljače 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 27/2009-592